20.

În sensul prezentelor orientări, se aplică următoarele definiții: (a) „zonele «a» ” înseamnă acele zone desemnate pe o hartă a ajutoarelor regionale în aplicarea dispozițiilor articolului 107 alineatul (3) litera (a) din tratat; „zonele «c» ” înseamnă acele zone care sunt desemnate pe o hartă a ajutoarelor regionale în aplicarea dispozițiilor articolului 107 alineatul (3) litera (c) din tratat; (b) „ajutor ad hoc” înseamnă ajutorul care nu este acordat în cadrul unei scheme; (c) „valoarea ajustată a ajutoarelor” înseamnă valoarea maximă permisă a ajutoarelor pentru un proiect mare de investiții, calculată conform formulei: valoarea maximă a ajutoarelor = R × (50 + 0,50 × B + 0,34 × C), unde: R este intensitatea maximă a ajutoarelor aplicabilă în zona respectivă, excluzând intensitatea majorată a ajutoarelor pentru IMM-uri; B este partea din costurile eligibile cuprinsă între 50 de milioane EUR și 100 de milioane EUR; C este partea din costurile eligibile peste 100 de milioane EUR; (d) „data acordării ajutorului” înseamnă data la care statul membru și-a asumat un angajament cu caracter juridic obligatoriu de a acorda ajutorul, care poate fi invocat în fața instanțelor naționale; (e) „costuri eligibile”, în sensul ajutoarelor pentru investiții, înseamnă imobilizările corporale și necorporale aferente unei investiții inițiale sau costurile salariale; (f) „echivalentul subvenție brută” (ESB) înseamnă valoarea actualizată a ajutorului exprimată ca procentaj din valoarea actualizată a costurilor eligibile, astfel cum este calculat la data acordării ajutorului pe baza ratei de referință aplicabile la data respectivă; (g) „ajutor individual” înseamnă ajutorul acordat în cadrul unei scheme sau ad hoc; (h) „investiție inițială” înseamnă: (a) o investiție în imobilizări corporale și necorporale legată de: — demararea unei unități noi; — extinderea capacității unei unități existente; — diversificarea producției unei unități prin produse care nu au fost fabricate anterior în unitate; sau — o schimbare fundamentală a procesului general de producție a unei unități existente; ori (b) achiziționarea de active legate direct de o unitate, cu condiția ca unitatea să fie închisă sau să fi fost închisă dacă nu ar fi fost achiziționată și să fie cumpărată de un investitor care nu are legătură cu vânzătorul. Simpla achiziționare a acțiunilor unei întreprinderi nu reprezintă o investiție inițială; (i) „investiție inițială pentru o nouă activitate” înseamnă: (a) o investiție în imobilizări corporale și necorporale legată de: — demararea unei unități noi; sau — diversificarea activității unei unități, cu condiția ca noua activitate să nu fie identică sau similară cu activitatea desfășurată anterior în unitatea respectivă; ori (b) achiziționarea de active aparținând unei unități care a fost închisă sau care ar fi fost închisă dacă nu ar fi fost cumpărată și care este achiziționată de un investitor care nu are legătură cu vânzătorul, cu condiția ca noua activitate ce urmează a fi desfășurată utilizând activele dobândite să nu fie identică sau similară cu activitatea desfășurată în unitatea respectivă înainte de achiziție; (j) „imobilizări necorporale” înseamnă activele dobândite în urma unui transfer de tehnologie, ca de exemplu drepturi aferente brevetelor, licențe, know-how sau cunoștințe tehnice nebrevetate; (k) „crearea de locuri de muncă” înseamnă creșterea netă a numărului de salariați dntr-o anumită unitate comparativ cu media din ultimele 12 luni, după deducerea din numărul aparent de locuri de muncă create în aceeași perioadă a locurilor de muncă desființate în decursul acestei perioade; (l) „proiect mare de investiții” înseamnă o investiție inițială cu costuri eligibile care depășesc 50 de milioane EUR, calculată la tarifele și cursul de schimb de la data acordării ajutorului; (m) „intensități maxime ale ajutoarelor” înseamnă intensitățile ajutoarelor în echivalent subvenție brută pentru întreprinderile mari, astfel cum sunt stabilite în subsecțiunea 5.4 din prezentele orientări și reflectate în harta ajutoarelor regionale; (n) „prag de notificare” înseamnă valorile ajutoarelor care depășesc pragurile prevăzute în tabelul de mai jos: Intensitatea ajutoarelor Prag de notificare 10 % 7,5 milioane EUR 15 % 11,25 milioane EUR 25 % 18,75 milioane EUR 35 % 26,25 milioane EUR 50 % 37,5 milioane EUR (o) „numărul de salariați” înseamnă numărul de unități de muncă anuale (UMA), și anume numărul de persoane angajate cu normă întreagă pe parcursul unui an; persoanele care își desfășoară activitatea cu normă redusă și persoanele care desfășoară o muncă sezonieră sunt contabilizate ca fracțiuni din UMA; (p) „regiuni ultraperiferice” înseamnă regiunile menționate la articolul 349 din tratat (21); (q) „ajutoarele de exploatare” înseamnă ajutoarele destinate reducerii cheltuielilor curente ale unei întreprinderi care nu au legătură cu o investiție inițială. Aceste cheltuieli cuprind categorii de costuri precum cheltuielile cu personalul, materialele, serviciile contractate, comunicațiile, energia, întreținerea, chiria, administrarea etc., dar nu cuprind costurile de amortizare și costurile de finanțare în cazul în care acestea au fost incluse în costurile eligibile la acordarea ajutorului regional pentru investiții; (r) „harta ajutoarelor regionale” înseamnă lista zonelor definite de un stat membru conform condițiilor stabilite în prezentele orientări, care a fost aprobată de Comisie; (s) „activitate identică sau similară” înseamnă activitățile care fac parte din aceeași clasă (cod numeric alcătuit din patru cifre) din Nomenclatorul statistic al activităților economice NACE a doua revizuire; (t) „proiect unic de investiție” înseamnă orice investiție inițială demarată de același beneficiar (la nivel de grup) într-un interval de trei ani de la data inițierii lucrărilor la o altă investiție care beneficiază de ajutor în aceeași regiune NUTS 3; (u) „IMM-uri” înseamnă întreprinderile care îndeplinesc condițiile prevăzute în Recomandarea din 6 mai 2003 a Comisiei privind definiția întreprinderilor mici și mijlocii (22); (v) „demararea lucrărilor” înseamnă fie demararea lucrărilor de construcții în cadrul investiției, fie primul angajament ferm de comandă pentru echipamente sau alt angajament prin care investiția devine ireversibilă, oricare dintre acestea survine mai întâi. Cumpărarea de terenuri și lucrările pregătitoare, precum obținerea permiselor și realizarea studiilor preliminare de fezabilitate nu sunt considerate drept demarare a lucrărilor. În cazul preluărilor de întreprinderi, „demararea lucrărilor” corespunde datei de achiziționare a activelor fixe direct legate de unitatea preluată; (w) „zone cu densitate redusă a populației” înseamnă acele zone desemnate de statul membru în cauză în conformitate cu punctul 161 din prezentele orientări; (x) „imobilizări corporale” înseamnă active precum terenuri, clădiri și instalații, utilaje și echipamente; (y) „zone cu densitate foarte scăzută a populației” înseamnă regiunile NUTS 2 cu mai puțin de 8 locuitori per km2 (pe baza datelor Eurostat privind densitatea populației pentru 2010) sau părți ale acelor regiuni NUTS 2 desemnate de statele membre în cauză în conformitate cu punctul 162 din prezentele orientări; (z) „costuri salariale” înseamnă valoarea totală plătită efectiv de beneficiarul ajutorului pentru locurile de muncă respective, cuprinzând salariul brut înainte de impozitare și contribuțiile obligatorii, precum contribuțiile la sistemul de securitate socială și costurile cu îngrijirea copiilor și a părinților dintr-o perioadă definită.